Oznámenie Komisie Rade a Európskemu parlamentu Správa o preskúmaní politiky životného prostredia 2007 {SEC(2008)2150} /* KOM/2008/0409 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 2.7.2008 KOM(2008) 409 v konečnom znení OZNÁMENIE KOMISIE RADE A EURÓPSKEMU PARLAMENTU Správa o preskúmaní politiky životného prostredia 2007{SEC(2008)2150} Úvod V roku 2007 sa zaznamenal obrat v politike životného prostredia Európskej únie. Hlavné záväzky prijaté v rámci Šiesteho environmentálneho akčného programu 2002-2012 (ďalej len 6. EAP) sa dodržali, ako o tom svedčí strednodobé preskúmanie programu, a teraz treba sústrediť úsilie na jeho implementáciu. Otázky súvisiace so životným prostredím sú v súčasnosti rozhodne medzi politickými prioritami a vyžadujú si pozornosť aktérov podieľajúcich sa na rozhodovaní, médií a verejnosti. 80 % občanov Európskej únie sa domnieva, že životné prostredie zohráva dôležitú úlohu v kvalite ich života. Vhodným príkladom sú zmeny klímy, najmä po tom, čo predstavitelia európskych štátov a vlád prijali v marci 2007 balík opatrení v oblasti energetiky a zmien klímy. Nástroje boli v rámci iniciatívy „lepšej právnej regulácie“ nastavené čo najlepšie. Na medzinárodnej úrovni EÚ naďalej zohrávala v otázkach životného prostredia vedúcu úlohu, pričom sa opierala o solídne výsledky, ku ktorým dospela na domácej pôde a dobré dvojstranné a multilaterálne vzťahy s hlavnými partnermi. V rámci celosvetových rokovaní EÚ zabezpečila značný pokrok vo viacerých oblastiach, predovšetkým v oblasti klímy na konferencii na Bali. Musíme sa však pripraviť na veľké výzvy, ktoré pred nami stoja: definovať dlhodobú stratégiu udržateľnej spotreby a výroby, prispôsobenia sa nevyhnutným zmenám klímy a ochrany biologickej rozmanitosti. Mali by sme využiť skutočnosť, že legislatívny harmonogram na roky 2008 a 2009 je pomerne voľný, aby sme v uvedených oblastiach pokročili. Na medzinárodnej úrovni vedieme náročné rokovania zamerané na dosiahnutie medzinárodnej dohody o klíme a na ochranu a spravovanie biologickej rozmanitosti. V roku 2007 sa urobilo niekoľko rozhodujúcich krokov Zaviedol sa politický rámec Predovšetkým, balíkom opatrení v oblasti energetiky a zmien klímy, ktorý Európska rada prijala v roku 2007, sa Európska únia pevne zasadila za hospodárstvo s nízkym množstvom emisií. EÚ sa zaviazala znížiť o 30 % množstvo emisií skleníkových plynov, pokiaľ o tom vznikne medzinárodná dohoda. Ak by aj neprišlo k takej dohode, zaviazala sa jednostranne znížiť do roku 2020 množstvo týchto emisií aspoň o 20 %. Stanovila si cieľ 20 % ako podiel energie z obnoviteľných zdrojov a 10 % biopalív v doprave. Komisia v januári 2008 premenila tieto záväzky na konkrétne opatrenia a prijala balík vykonávacích opatrení pre oblasť zmeny klímy a oblasť energie z obnoviteľných zdrojov. Jeho súčasťou sú návrhy na a) zlepšenie systému obchodovania s emisiami (ETS), b) podieľanie sa na úsilí odvetví, ktoré nepatria do ETS, ako cestná doprava, stavebníctvo, služby a poľnohospodárstvo, c) smernicu ustanovujúcu právne záväzné ciele v oblasti energií z obnoviteľných zdrojov, vrátane súboru kritérií udržateľnosti pre biopalivá, d) nové usmernenia Spoločenstva pre štátnu pomoc na ochranu životného prostredia a e) regulačný rámec, ktorým sa zabezpečí bezpečné používanie technológií na zachytávanie a geologické ukladanie uhlíka. Keďže zvýšená produkcia biopalív je jednou z príčin nedávneho nárastu cien potravín v celosvetovom meradle, Komisia bude monitorovať enviromentálne a sociálne účinky svojej politiky v danej oblasti a v prípade potreby navrhne opravné opatrenia. Aj v iných oblastiach Komisia dodržala v podstate všetky svoje záväzky prijaté v rámci 6. EAP. Všetkých 7 tematických stratégií (ovzdušie, predchádzanie vzniku odpadu a jeho recyklovanie, morské prostredie, pôda, pesticídy, prírodné zdroje a mestské prostredie) sa predložilo spoluzákonodarcovi. Súvisiace legislatívne návrhy boli prijaté alebo sú v štádiu preskúmavania Radou alebo Európskym parlamentom. Začali sa aj ďalšie dôležité iniciatívy. Komisia predložila návrh novej smernice o priemyselných emisiách, ktorým sa upravujú a zlučujú ustanovenia smernice o integrovanej prevencii a kontrole znečisťovania životného prostredia a šiestich ďalších odvetvových smerníc. Týmto návrhom sa sprísňujú emisné limity v určitých odvetviach, definujú štandardy pre environmentálne inšpekcie a rozširuje rozsah pôsobnosti na spaľovacie zariadenia strednej veľkosti. Dlho očakávané nariadenie REACH o registrácii, hodnotení, autorizácii a obmedzovaní chemických látok, ktorým sa zreformoval spôsob zaobchádzania s chemickými látkami, bolo konečne prijaté a Európska chemická agentúra začala pôsobiť. Aj smernica o environmentálnej zodpovednosti nadobudla účinnosť. Tieto kľúčové legislatívne texty tvoria základ pre udržateľné fungovanie priemyslu v Európe. V oblasti riadenia zdrojov sa dospelo k dohode na rámcovej smernici o stratégii pre morské prostredie, na základe ktorej budú musieť členské štáty prijať potrebné opatrenia tak, aby sa do roku 2020 dosiahol dobrý ekologický stav morského prostredia. Od júla sa uplatňujú nové právne predpisy týkajúce sa prepravy odpadu, vrátane zákazu vyvážať nebezpečný odpad do rozvojových krajín. Vo všetkých odvetviach sa však nezaznamenali rovnaké pokroky. Komisia vyjadruje poľutovanie nad tým, že Rada neprijala politickú dohodu o návrhu rámcovej smernice o pôde. V strednodobom preskúmaní 6. EAP sa potvrdili hlavné priority tohto programu (zmena klímy, príroda a biologická rozmanitosť, životné prostredie a zdravie, prírodné zdroje a odpad) a vyhodnotil dosiahnutý pokrok. Preskúmanie potvrdilo, že Európska únia ešte nie je na ceste k udržateľnému rozvoju; ak sa aj jej politiky v plnej miere implementujú, ich účinky sa prejavia až časom, zatiaľ čo tlak na životné prostredie neustále narastá. Je preto potrebné vyvinúť ďalšie úsilie. Pokiaľ ide o klímu a energetiku, tento záver sa rovnako potvrdil aj v správe o pokroku obnovenej Lisabonskej stratégie pre rast a zamestnanosť . Začali fungovať nové finančné nástroje V roku 2007 sa začali uplatňovať finančné nástroje pre politiku životného prostredia v rámci súčasného viacročného finančného rámca: LIFE+, ktorý Rada a Parlament schválili v marci 2007 s rozpočtom 2 143 miliónov eur na roky 2007-2013, bude slúžiť na financovanie všetkých štyroch priorít 6. EAP, pričom 50 % prostriedkov je určených na opatrenia v oblasti ochrany prírody a biologickej rozmanitosti. Prvý z troch plánovaných nástrojov v rámci rámcového programu pre konkurencieschopnosť a inovácie na podporu z ekologického hľadiska inovatívnych malých a stredných podnikov (MSP) sa začal v roku 2007. Na projekty inovatívne z ekologického hľadiska je na roky 2007-2013 vyčlenených 228 miliónov eur. Komisia zároveň začala Tematický program EÚ pre životné prostredie a udržateľné hospodárenie s prírodnými zdrojmi, vrátane energetiky, dotovaný rozpočtom 889 miliónov eur na roky 2007-2013, s cieľom dodať enviromentálny rozmer rozvoju a iným vonkajším politikám a propagovať v zahraničí politiky EÚ v oblasti životného prostredia a energetiky. V roku 2007 sa na enviromentálne projekty vyčlenilo 74 miliónov eur. Podpora enviromentálnej politiky sa zabezpečuje aj prostredníctvom externých finančných nástrojov, ktoré sa začali uplatňovať v roku 2007, napríklad nástroja rozvojovej spolupráce, nástroja európskeho susedstva a partnerstva a nástroja predvstupovej pomoci. Prostredníctvom finančného nástroja civilnej ochrany, ktorý Rada prijala v roku 2007 s rozpočtom 189,8 milióna eur na roky 2007-2013, sa budú financovať všetky činnosti EÚ v oblasti civilnej ochrany. Snaha o „lepšiu právnu reguláciu“ sa v súčasnosti dostala do centra enviromentálnej politiky Úsilie zamerané na zjednodušenie právnych predpisov sa naďalej vyvíjalo všade, kde to bolo možné a vhodné. Návrh Komisie na novú smernicu o priemyselných emisiách ponúka v tomto zmysle pre priemysel jasnejší a koherentnejší právny rámec a mali by sa ním znížiť administratívne náklady. Iným rozhodnutím Komisie prijatým v roku 2007 sa objasní monitoring obchodovania s emisnými kvótami ETS a obmedzia oznamovacie povinnosti pre zariadenia s nízkym objemom emisií. Komisia takisto predložila zelenú knihu o trhovo orientovaných nástrojoch s cieľom podnietiť diskusiu o spôsoboch, ako viac podporiť ich používanie na vnútroštátnej úrovni a na úrovni Spoločenstva, keďže tieto nástroje sú na dosiahnutie enviromentálnych cieľov často najefektívnejším prostriedkom z hľadiska nákladov. Zásada „lepšej právnej regulácie“ si vyžaduje mať dobrý vedomostný základ na posúdenie vplyvu na životné prostredie, stavu životného prostredia, tlakov, ktoré sú naň vyvíjané, hnacích síl v tejto oblasti. Nadobudnutím účinnosti smernice INSPIRE urobila EÚ dôležitý krok smerom k tomu, aby boli príslušné priestorové údaje prístupné, dali sa vyhľadať a zdieľať. Komisia naďalej pristupuje k posúdeniu vplyvu pri všetkých svojich hlavných návrhoch politík. Rok 2007 bol prvým úplným rokom pôsobenia Rady pre posúdenie vplyvu, ktorá sa podrobne zaoberá uvedenými posúdeniami vplyvu. Väčšie zohľadnenie otázky životného prostredia v rámci ostatných politík Dôraznejšie začleňovanie otázky životného prostredia do ostatných politík ukazuje, že postupne začína dochádzať k zhode na potrebe zohľadniť boj proti zmene klímy v oblasti väčšiny politík. Štvrtá hodnotiaca správa Medzivládneho panela pre zmenu klímy potvrdila, že oteplenie klimatického systému je jednoznačné a dajú sa očakávať závažné dôsledky vyžadujúce opatrenia v mnohých oblastiach politiky. K pokroku v začlenení otázky životného prostredia do oblasti dopravy došlo čiastočne v súvislosti s touto skutočnosťou. Je to jeden z najzložitejších problémov v rámci boja proti zmene klímy a iným formám znečistenia životného prostredia. Komisia predložila v roku 2007 návrh právneho rámca s cieľom dosiahnuť do roku 2012 pokles emisií pri nových autách na 120 g/km CO2 a Rada a Parlament zároveň formálne prijali nové normy (Euro 5 a 6) s prísnejšími stropmi pre emisie častíc a oxidov dusíka. Komisia takisto navrhla aj nové emisné normy pre ťažké úžitkové vozidlá (Euro VI), ktoré po prijatí povedú k čistejším nákladným vozidlám a autobusom. Navrhovanou revíziou smernice o kvalite palív sa dosiahne zníženie obsahu síry a obmedzia emisie znečisťujúcich látok, ako aj intenzita emisií skleníkových plynov pri palivách vo vzťahu k ich životnému cyklu. Smernicou o kvalite okolitého ovzdušia a čistejšom vzduchu, ktorá bola prijatá v apríli 2008, sa zníži vystavenie malým časticiam (PM2.5) v mestskom prostredí. Komisia taktiež prijala Zelenú knihu o mestskej mobilite a otvorila verejnú konzultáciu o nadväzujúcich opatreniach, ktoré budú predstavené v rámci akčného plánu mestskej mobility na jeseň 2008. Ďalej navrhla smernicu, ktorou sa majú aspekty životného prostredia zaviesť do verejného obstarávania vozidiel. Aj v ďalších oblastiach sa dosiahol pokrok v začleňovaní otázky životného prostredia. Poľnohospodárstvo : Spoločná poľnohospodárska politika (SPP) zahŕňa súbor nástrojov, ktoré prispievajú k ochrane životného prostredia a prírody (napr. oddelenie platieb pomoci, podmienenosť, agroenvironmentálne platby a platby v rámci programu Natura 2000), a Komisia v roku 2007 schválila 57 z 94 programov rozvoja vidieka na obdobie 2007–2013 s celkovým rozpočtom 68 miliárd eur. Takmer polovica tohto rozpočtu je určená na opatrenia na „zlepšovanie životného prostredia a krajiny“. Politika súdržnosti: Do konca roka 2007 Komisia prijala takmer všetky operačné programy členských štátov, na ktoré sa vyčlenilo 347 miliárd eur na obdobie 2007-2013. Približne 28 % týchto prostriedkov je plánovaných na investície do projektov v oblasti životného prostredia a infraštruktúry, najmä na udržateľnú dopravu (okolo 34 miliárd eur) a vodné hospodárstvo (okolo 22 miliárd eur). Okrem toho sú prostriedky ďalej učené na obnoviteľné zdroje energie, energetickú účinnosť, predchádzanie rizikám, ochranu prírody a čisté technológie. Rozvoj: Komisia naďalej zapracovávala do svojich dohôd o rozvojovej spolupráci otázky udržateľnosti, pričom sa zamerala na konkrétne environmentálne témy a taktiež pridala rozmer životného prostredia do všetkých činností v oblasti rozvojovej spolupráce. Zdravie: Zo strednodobého preskúmania akčného plánu EÚ pre životné prostredie a zdravie na obdobie rokov 2004 – 2010 vyplynulo, že súčinnosť medzi politikou životného prostredia, politikou v oblasti zdravia a zodpovedajúcimi oblasťami výskumu sa posilnila. Priemyselná politika : Komisia v strednodobom preskúmaní priemyselnej politiky oznámila zámer podporovať príležitosti, ktoré ekologické výzvy predstavujú pre európske spoločnosti, ak sa k nim správne pristupuje. Tento zámer sa premietne do opatrení týkajúcich sa udržateľnej priemyselnej politiky, spotreby a výroby. Výskum: Komisia pokračovala v začleňovaní enviromentálnej udržateľnosti do svojich výskumných programov. V siedmom rámcovom programe na roky 2007–2013 sú témy životného prostredia a energetiky (s rozpočtom 1 890 miliónov eur a 2 350 miliónov eur) podkladom pre vývoj a zavádzanie politiky životného prostredia, vrátane výskumu v oblasti energie a zmeny klímy. Obchod: Komisia naďalej pokračovala v začleňovaní kapitol o udržateľnom rozvoji do regionálnych a dvojstranných dohôd o pridružení a voľnom obchode, o ktorých v súčasnosti rokuje v rôznych častiach sveta. Práce v tejto oblasti sú čiastočne usmerňované na základe posúdenia vplyvu v oblasti udržateľného rozvoja týkajúceho sa obchodu, ktoré Komisia uskutočňuje pred uzatvorením dohôd o voľnom obchode. Medzinárodná vedúca úloha EÚ v politike týkajúcej sa životného prostredia sa potvrdila Iniciatívy v rámci EÚ týkajúce sa životného prostredia podčiarkujú úsilie EÚ o celosvetovú podporu vysokých enviromentálnych štandardov. Medzinárodné rokovania o zmene klímy v roku 2007 vyústili do rozhodnutia prijatého na konferencii na Bali, ktoré spočíva v intenzívnom úsilí smerujúcom k obsiahlej globálnej dohode na účinných opatreniach po roku 2012 a k ukončeniu rokovaní v roku 2009. Európska únia sa snaží dospieť k dohode o záväzných cieľoch týkajúcich sa absolútneho zníženia emisií pre vyspelé krajiny a o väčšej účasti rozvojových krajín, najmä nových priemyselne sa rozvíjajúcich krajín. Pokrok sa dosiahol aj v iných oblastiach. Na 14. konferencii zmluvných strán dohovoru o medzinárodnom obchode s ohrozenými druhmi voľne žijúcich živočíchov a rastlín sa dohodlo deväťročné moratórium na predaj slonoviny po jednorazovom predaji vládnych zásob surovej slonoviny. Aby sa zaručila zákonnosť dovezených produktov lesného hospodárstva zo signatárskych krajín do EÚ, Komisia začala formálne rokovania s cieľom uzavrieť dohody o dobrovoľnom partnerstve v oblasti vymáhateľnosti práva, správy a obchodu v lesnom hospodárstve s Indonéziou, Ghanou a Kamerunom a pokračovala v rokovaniach s Malajziou. Komisia spolu s UNEP založila Medzinárodnú skupinu pre udržateľné riadenie zdrojov s cieľom poskytovať politickým činiteľom na celom svete relevantné vedecké poradenstvo týkajúce sa riadenia zdrojov. Komisia taktiež pokračovala v diskusiách s kandidátskymi krajinami a potenciálnymi kandidátskymi krajinami, aby podporila ich postupné zosúladenie s normami EÚ a pripravila budúce prístupové rokovania. Dialóg a spolupráca v otázkach súvisiacich so životným prostredím sa rozvinuli aj s partnerskými krajinami v rámci Európskej susedskej politiky a strategického partnerstva medzi EÚ a Ruskom. Väčšia legitimita politiky životného prostredia EÚ Najnovší prieskum Eurobarometra týkajúci sa postoja európskych občanov, realizovaný koncom roka 2007, potvrdzuje, že občania politiku životného prostredia EÚ podporujú. V takmer každom členskom štáte respondenti uprednostňujú spoločné prijímanie rozhodnutí o ochrane životného prostredia v rámci EÚ (67 %) pred rozhodovaním na úrovni jednotlivých štátov. Považujú zosúladenie európskych právnych predpisov za dôležité (82 %), domnievajú sa, že EÚ by mala rozšíriť svoju podporu nečlenským krajinám, aby im pomohla zlepšiť ich štandardy v oblasti životného prostredia (80 %), a súhlasili by s tým, aby EÚ vyčlenila na ochranu životného prostredia viac finančných prostriedkov, a to i na úkor iných oblastí politiky (78 %). Novou Lisabonskou zmluvou podpísanou v decembri 2007 sa zvyšuje akcieschopnosť EÚ. Výslovne sa ňou zavádza problematika zmeny klímy do politiky životného prostredia EÚ a uznáva sa vedúca úloha EÚ na medzinárodnej scéne v rámci boja proti zmenám klímy. V zmluve sa zároveň poskytuje jasnejší právny základ pre opatrenia EÚ v oblasti energetiky a civilnej ochrany, pričom sa zdôrazňuje solidarita medzi členskými štátmi. Na riešenie globálnych úloh v roku 2008 a v budúcnosti je však potrebný nový impulz... Napriek všetkému dosiahnutému pokroku si nemôžeme dovoliť poľaviť v snahách, v prvom rade preto, že dosiahnutý pokrok bude citeľný, len ak sa jeho výsledky plne implementujú, a po druhé preto, že výzvy, ktorým bude treba čeliť, si vyžadujú ešte silnejšie opatrenia. Práve toto bolo zdôraznené v prvej správe o pokroku v rámci stratégie udržateľného rozvoja EÚ. Viac posilniť implementáciu Hoci politický rámec a väčšina opatrení už existujú, implementácia právnych predpisov EÚ v oblasti životného prostredia členskými štátmi je nezriedka pomalá alebo neúplná. Na konci roka 2007 bol počet otvorených prípadov porušovania právnych predpisov EÚ v oblasti životného prostredia 479, čo predstavuje 22 % všetkých prípadov porušovania. Väčšina prípadov sa týka nesprávneho uplatňovania právnych predpisov EÚ v oblasti životného prostredia, niektoré však spočívajú v netransponovaní alebo nenáležitom transponovaní smerníc do vnútroštátneho práva. Komisia naďalej prijímala opatrenia na zlepšenie implementácie, pričom zvolila dvojaký prístup a zamerala sa na podporné opatrenia i na sankcie. Predložila návrhy pokrývajúce viaceré oblasti, zahŕňajúce lepšiu informovanosť, pomoc pri riešení problémov, zvýšenie transparentnosti a účinnejšie riadenie prípadov porušovania právnych predpisov. V členských štátoch sa konali akcie na zvýšenie informovanosti o rôznych otázkach, najmä pokiaľ ide o nariadenie o preprave odpadov a smernicu o skládkach odpadu, lebo v súvislosti s nimi prišlo k výraznému oneskoreniu vykonávania a majú potenciálne závažný vplyv na životné prostredie. Komisia navrhla program založený na školeniach, technickom poradenstve a posilnení podporných sietí a zameraný na pomoc malým a stredným podnikom, aby dosiahli súlad s predpismi v oblasti životného prostredia. Komisia taktiež začala súdne konanie voči viacerým členským štátom z dôvodu nesprávneho vykonávania kľúčových právnych predpisov v oblasti životného prostredia alebo ich transponovania do vnútroštátneho práva. Predložil sa aj návrh smernice s cieľom zabezpečiť, aby závažné priestupky v oblasti životného prostredia boli trestne stíhané vo všetkých členských štátoch. Komisia v roku 2008 zintenzívni svoje úsilie na podporu členských štátov a ich orgánov pri implementácii právnych predpisov, prostredníctvom lepšej výmeny informácií, poradenstva a školení. Pomocou programov vonkajšej pomoci bude EÚ naďalej poskytovať partnerským krajinám, najmä kandidátskym krajinám a potenciálnym kandidátskym krajinám, finančnú a technickú podporu zameranú na prispôsobenie ich politiky životného prostredia acquis EÚ. Komisia sa zároveň rozhodla predložiť oznámenie, v ktorom sa uvedú dostupné prostriedky uplatniteľné pri predchádzaní porušovania právnych predpisov v oblasti životného prostredia a stanovia kritéria na určenie tých prípadov porušenia, ktoré si vyžadujú neodkladné a intenzívne právne kroky Komisie. Okrem toho Komisia uskutoční preskúmanie odporúčania z roku 2001 o minimálnych kritériách environmentálnych inšpekcií. V polovici roka 2008 sa začne komplexná kampaň na zvýšenie informovanosti medzi zúčastnenými stranami a širokou verejnosťou a zaistenie čo najväčšej podpory pre všetky kľúčové politiky a iniciatívy. Pokračujúce úsilie zamerané na zjednodušenie a zdokonalenie politík a nástrojov Keďže politika životného prostredia a jej začleňovanie do iných oblastí politiky nadobúda čoraz väčší význam, je potrebné neustále zvyšovať jej účinnosť, nákladovú efektivitu a transparentnosť. Komisia preto bude pokračovať v uplatňovaní zásad lepšej právnej regulácie. S týmto cieľom sa v roku 2008 zreviduje smernica EÚ o odpade z elektrických a elektronických zariadení a smernica o obmedzení používania určitých nebezpečných látok v elektrických a elektronických zariadeniach. Nariadenie, ktoré sa týka látok, ktoré poškodzujú ozónovú vrstvu, sa zaktualizuje a zjednoduší. Systémy EMAS (európsky systém auditu a ekologického manažmentu) a Ecolabel (európska environmentálna značka na označenie výrobkov) sa zrevidujú so zámerom zdokonaliť postupy a znížiť administratívnu záťaž pre zúčastnené spoločnosti. Komisia a Európska agentúra pre životné prostredie (EEA) spoločne vypracovali Systém informácií o vode pre Európu (WISE), ktorý by mal do roku 2010 úplne pokryť predkladanie správ v rámci smerníc o vode. Komisia takisto bude ďalej rozvíjať Európsky spoločný systém informácií v oblasti životného prostredia (SEIS) a posilňovať program GMES (globálne monitorovanie v oblasti životného prostredia a bezpečnosti). Zo správ týkajúcich sa smernice o hodnotení vplyvov na životné prostredie a smernice o strategickom hodnotení životného prostredia vyplýva, že najväčší potenciál zlepšenia účinnosti je na úrovni členských štátov. Komisia v súčasnosti pripravuje pokyny na riešenie otvorených otázok týkajúcich sa výkladu a pokyny zamerané na koherentnejšie uplatňovanie. Kľúčové úlohy do budúcnosti Udržateľnosť Súčasné svetové hospodárstvo nie je udržateľné. Poškodzujeme životné prostredie a zároveň vyčerpávame zdroje. Úmerne zvyšovaniu nášho materiálneho bohatstva rastú naše nároky na prostredie, v ktorom žijeme, a na životné prostredie našich obchodných partnerov. Zvyšujúci sa počet obyvateľstva v nových industrializovaných krajinách však čoskoro dosiahne rovnakú úroveň využívania zdrojov ako EÚ. Globálne hospodárstvo budúcnosti bude musieť byť čistejšie, nenáročnejšie racionálnejšie. Ekonomikám, ktoré si úspešne poradia s týmito výzvami ako prvé, bude táto zmena skôr na úžitok a nebudú len znášať jej nepriaznivé dôsledky, lebo nadobudnú väčší hospodársky a politický vplyv. Komisia v roku 2008 predloží akčný plán pre udržateľnú spotrebu a výrobu a udržateľnú priemyselnú politiku. Jeho celkovým cieľom je určiť a prekonať prekážky udržateľnej výroby a spotreby, na ktoré sa zatiaľ nezamerali osobitné opatrenia alebo si ich odstránenie vyžaduje posilnenie či lepšiu koordináciu existujúcich politík. Týmto akčným plánom sa rozšíri rozsah pôsobnosti smernice o ekodizajne elektrických spotrebičov, zdokonalí sa systém označovania výrobkov a zosúladia sa podnety pre lepšie výrobky a racionálnejšiu spotrebu. Takisto sa ním reviduje systém EMAS a systém Eco-label, podporí ekologický rozmer verejného obstarávania a bude zahŕňať aj spoluprácu s maloobchodníkmi s cieľom pôsobiť na dodávateľský reťazec. V rámci iniciatívy vedúcich trhov sa vypracujú opatrenia na vytvorenie priaznivých rámcových podmienok pre konkrétne priemyselné odvetvia v oblasti životného prostredia. Rámcová smernica o odpadoch, ktorá by mala byť prijatá v roku 2008, prispeje k vytvoreniu európskej recyklačnej spoločnosti. Úspešná politika si vyžaduje vhodné spôsoby merania a práve v tejto oblasti má HDP ako ukazovateľ pokroku svoju slabú stránku. Na konferencii, ktorá sa pod názvom „Beyond GDP“ (Prekročiť HDP) konala v roku 2007, sa začal proces zameraný na rozšírenie HDP o komplexnejšie ukazovatele blahobytu a kvality života, so zreteľom aj na sociálny a ekologický rozmer. Komisia objasní v roku 2008 prostredníctvom oznámenia, ako mieni pri realizácii týchto myšlienok postupovať. Prispôsobenie sa zmenám klímy V súčasnosti je jasné, že zmena klímy bude pre ľudstvo v nastávajúcom storočí jedným z najväčších problémov. Aby sa mu úspešne čelilo, politickí činitelia sa budú musieť zaoberať dvomi odlišnými, v svojej podstate však vzájomne prepojenými, problémovými oblasťami. Prvá spočíva v obmedzení zvyšovania teploty, aby sa predišlo katastrofálnej zmene klímy. Prijatie balíka opatrení v oblasti zmeny klímy v roku 2007 a začiatkom roka 2008 a otvorenie nadväzujúcich rokovaní po Kjótskom protokole sú zamerané práve na túto oblasť. EÚ sa výrazne zasadzuje za uzavretie novej globálnej dohody o zmene klímy, ktorá by priniesla významné zníženie emisií, a to aj v leteckej a v námornej doprave. Komisia bude v rámci príprav na konferenciu OSN o klíme v decembri 2008 v Poznani pokračovať v práci na hlavných nosných prvkov budúcej dohody, ktoré sa stanovili v akčnom pláne na konferencii na Bali. Na konferencii by sa malo dospieť k dodatočným politickým usmerneniam pre rokovania po roku 2012, pri súčasnom zohľadnení výsledkov iných rokovaní na vysokej úrovni zameraných na zmenu klímy. Aj keby sa emisie skleníkových plynov zastavili hoci aj hneď zajtra, proces zmeny klímy by napriek tomu pokračoval ďalšie desaťročia. Musíme sa teda prispôsobiť, aby sme sa túto nevyhnutnú situáciu mohli zvládnuť. Prispôsobiť sa znamená nájsť spôsoby, ako účinnejšie využívať vodné zdroje, pestovať plodiny odolné voči suchu, zabezpečiť zodpovedajúcu starostlivosť o zraniteľných a starších ľudí počas horúčav, a taktiež vymedziť plochy na pozemné koridory, ktoré by rastlinným a živočíšnym druhom uľahčili migráciu, a posilniť protipovodňové zábrany na pobrežiach. Komisia v nadväznosti na zelenú knihu z roku 2007 o prispôsobení sa a oznámenie o nedostatku vody a suchách, v ktorých sa otázky primeranej ceny za vodu a účinnejšieho hospodárenia s vodou dostali do popredia politických úvah, predloží bielu knihu o prispôsobení sa zmene klímy. V tomto dokumente sa posúdi, ako začleniť zásady prispôsobenia do spoločných politík, akými sú poľnohospodárstvo, rybolov, doprava, energetika, regionálny rozvoj, výskum a zdravotníctvo, pri súčasnom zohľadnení medzinárodnej dimenzie. Vzhľadom na rastúce obavy v súvislosti s dosahom zmeny klímy na pohyb obyvateľstva najmä v rozvojových krajinách bude Komisia zároveň prehlbovať poznatky o tomto prepojení. Zameria sa na potrebu konkrétnych usmernení v rámci agendy EÚ týkajúcej sa migrácie a rozvoja. Ochrana biologickej rozmanitosti Vytrácanie sa biologickej rozmanitosti je rovnako závažnou celosvetovou hrozbou ako zmena klímy, a jej riešenie je rovnako naliehavé. Z istého hľadiska je dokonca ešte znepokojivejšie, lebo vyhynutie druhov je nezvrátiteľný proces. Zachovanie biologickej rozmanitosti je našou životnou poistkou do budúcnosti. Na deviatej konferencii zmluvných strán dohovoru o biologickej rozmanitosti (CBD) v máji 2008 v Bonne sa posúdil pokrok, ktorý bol dosiahnutý pri zavádzaní rozhodnutí v rámci tohto dohovoru a pri dosahovaní jeho cieľa spočívajúceho vo výraznom znížení miery straty biologickej rozmanitosti do roku 2010 S tým, že do roku 2010 zostávajú už len dva roky, prijali sa rozhodnutia zamerané na podporu implementácie dohovoru na celosvetovej, regionálnej a vnútroštátnej úrovni. Komisia, aby ešte viac zdôraznila významnosť tejto otázky, predložila spolu s Nemeckom prvé výsledky hospodárskeho ohodnotenia prínosu biologickej rozmanitosti a ekosystémov, ako i náklady v prípade nekonania. V rámci Európskej únie bude na dosiahnutie cieľa EÚ - zastaviť vytrácanie biologickej rozmanitosti do roku 2010 - potrebné vynaložiť ďalšie úsilie. Zo štvrtého celoeurópskeho hodnotenia EEA vyplýva, že v Európe je v súčasnosti ohrozených 700 druhov, zatiaľ čo počet invazívnych nepôvodných druhov v celoeurópskom priestore narastá. V roku 2008 Komisia zintenzívni svoje úsilie pri zavádzaní akčného plánu na ochranu biologickej rozmanitosti, bude pokračovať v práci na rozširovaní siete chránených oblastí v rámci programu Natura 2000, vrátane morských oblastí, a predloží súbor opatrení v oblasti lesníctva zaoberajúcich sa bojom proti nezákonnej ťažbe dreva a odlesňovaniu. V nadväznosti na prijatie smernice o morskej stratégii budú pokračovať práce na vytvorení európskych morských regiónov a na vypracúvaní morských stratégií s jasnými cieľmi. Záver Politika životného prostredia preniká do všetkých oblastí politiky a podieľa sa na vytváraní podoby našej budúcnosti. Je faktorom štrukturálnych zmien, čo so sebou nesie novú zodpovednosť, riziká a príležitosti. Ekonomické možnosti sú početné: potenciál ekologických priemyselných odvetví je obrovský a Európa by mala využiť vývoj prosperujúcich globálnych trhov a mala by dokonca tomuto vývoju napomáhať. Zo sociálneho hľadiska existuje úzke prepojenie medzi zdravým životným prostredím a sociálnou rovnosťou a súdržnosťou. Niektoré odvetvia a skupiny však môžu byť dočasne zasiahnuté viac ako iné. Úlohou čoraz väčšieho množstva prijatých opatrení v rámci danej politiky bude zohľadniť a zmierniť tento možný dosah. Ak má politika životného prostredia dosiahnuť stanovené ciele, musí v rastúcej miere prihliadať na hospodárske a sociálne aspekty a musí byť takisto stále viac začleňovaná do odvetvových politík. Musíme si uvedomovať jej možné dôsledky v iných oblastiach politiky, postupovať efektívnejšie z hľadiska nákladovosti a podporovať synergie všade, kde sa to dá. Integrácia je kľúčom k udržateľnej budúcnosti.